钦定古今图书集成/明伦汇编/氏族典/第626卷 > 拓跋乂
## 钦定古今图书集成/明伦汇编/氏族典/第626卷 > 拓跋乂

按《魏书京兆王传》：“京兆王黎子根，根无子，以继为后。
乂继长子字伯隽，小字夜义，世宗时拜员外郎。灵太
后临朝，以乂妹夫除通直散骑侍郎。乂妻封新平郡
君。后迁冯翊郡君，拜女侍中。乂以此意势日盛。寻迁
散骑常侍、光禄少卿，领尝食典御，转光禄卿，寻迁侍
中，加领军将军。既在门下，兼总禁兵，深为灵太后所”
信委。太傅、清河王怿以亲贤辅政，参决机事。以乂恃
宠骄盈，志欲无限，怿裁之以法。乂乃与侍中刘腾密
谋，诬怿大逆杀怿。乂遂与太师、高阳王雍等辅政，常
直禁中，肃宗呼为姨父。自后专综机要，巨细决之，威
振于内外，百僚重迹。相州刺史、中山王熙抗表起义，
以讨乂为名，不果，见诛。乂寻迁卫将军，封其子亮平
原郡开国公。乂得志之后，耽酒好色，与夺任情，政事
怠惰，纲纪不举，州镇守宰，多非其人。灵太后微察知
之，密谋图乂。丞相高阳王雍欲进言于肃宗，而事无
因。会太后与肃宗南游洛水，雍邀请车驾，遂幸雍第。
日晏，肃宗及太后至雍内室，从者莫得而入，遂定图
乂之计。后雍从肃宗朝，太后乃进言曰：“臣不虑天下
诸贼，唯虑元乂。乂虽曰不反，谁见其心而不可不惧。”
太后曰：“然乂若忠于朝廷而无反心，何故不去此领
军，以馀官辅政。”乂闻之甚惧，求去兵权。后乂出宿，遂
解其侍中，寻除名为民。未几，有人告乂及其弟爪谋
反，赐死于家。太后犹以妹故，复追赠乂侍中、骠骑大
将军、仪同三司、尚书令、冀州刺史。乂子亮，袭祖爵。齐
受禅，例降。乂庶长子稚，秘书郎中。乂死之后，遂亡奔
萧衍。